Dan il-baġit iffoka t-tqassim tal-ġid, b'mod li jilħaq lil kull Malti u Għawdxi. Tul dawn l-aħħar snin rajna f'Malta tkabbir ekonomiku li l-frott tiegħu nkomplu ngawdu minnu. Fid-diskors tiegħu, il-Ministru għall-Finanzi Edward Scicluna wera kif dan il-ġid jista' jilħaq firxa akbar ta' nies. L-iktar punt b'saħħtu ta' dan il-baġit huwa l-attenzjoni lejn is-sostenibbiltà. Is-sotenibbiltà tiġi mill-fatt li l-baġit mhux biss ikun pjan għal sena, iżda li wieħed iżomm f'moħħu l-isfidi u l-ħtiġijiet tas-snin li ġejjin. Hemm min isibha diffiċli aktar minn ħaddieħor biex jgħix ħajja komda. U għalhekk tħabbru firxa differenti ta' miżuri biex jgħinu liċ-ċittadini fi stadji u f'sitwazzjonijiet differenti tal-ħajja. Barra li l-Gvern qed jagħti kumpens tal-għoli tal-ħajja, qed jagħti bonus addizzjonali għal kull familja – miżuri addizzjonali li jagħmlu differenza lil dawk li huma l-aktar vulnerabbli. Ix-xogħol huwa dak li jsostni l-familji u żewġ miżuri li jkomplu jgħinu lil min jaħdem huma l-għoti ta' rifużjoni mill-ġdid ta' taxxa lil madwar 200,000 ħaddiem, bl-ogħla refund jeħduh dawk li jaqilgħu l-anqas paga. It-tieni tolqot lil dawk li għandhom paga bażika, li se jkollhom l-ewwel 100 siegħa ta' overtime intaxxata b'rata aktar favorevoli. Miżura li tgħin lil ħafna koppji żgħar hija tal-first time buyers, li se jkunu eżentati mit-taxxa tal-boll fuq ammont ikbar minn dak li kien taħt l-iskema sa issa. Miżura bħal din ittaffi ftit mill-piżijiet finanzjarji li jaffaċċjaw familji li għadhom jibdew. L-edukazzjoni hija ċ-ċavetta għal xogħol li jrendi u hija l-aħjar għodda li għandna fil-ġlieda kontra l-faqar. L-edukazzjoni mhix biss għall-istudenti żgħar imma anke għal min qiegħed fid-dinja tax-xogħol u jixtieq ikompli jistudja. Fil-fatt il-Gvern se jkun qed jeżenta mill-VAT firxa ta' servizzi edukattivi, inkluż it-taħriġ vokazzjonali. Essenzjali huwa wkoll il-bilanċ bejn ix-xogħol u l-ħajja personali. Il-Gvern se jrodd lura lill-ħaddiema ġurnata oħra ta' leave sabiex ikompli jagħti lura l-ġranet tal-festi pubbliċi li jaħbtu fi tmiem il-ġimgħa. Il-pensjonanti se jingħataw l-ogħla żieda fil-pensjonijiet fl-aħħar 40 sena, fejn barra ż-żieda sħiħa tal-għoli tal-ħajja se tkun qed tingħata żieda addizzjonali. Barra minn hekk, pensjonanti romol li għandhom tfal taħt it-18-il sena, se jibdew jirċievu allowance ta' €10 fil-ġimgħa, irrelevanti jekk l-armel jew l-armla għandomx xogħol jew le. Għall-ewwel darba, dawk li jsofru minn Fibromyalgia u l-ME, se jirċievu kemm għajnuna medika kif ukoll finanzjarja. Persuni li jbatu minn diżabbiltà severa u li ma jistgħux jaħdmu se jingħataw pensjoni daqs il-paga minima, filwaqt li l-Gvern se jħallas sa tmien snin bolla lil dawk il-ġenituri li jieħdu ħsieb tfal b'diżabbiltà jew mard rari. Il-Gvern se jagħmel tajjeb ukoll għal dawk il-persuni li jbatu mill-kanċer u jispiċċalhom is-sick leave. Filwaqt li l-baġit jindirizza setturi u oqsma differenti oħra, bħall-importanza li qed tingħata biex nibdew nindirizzaw it-tibdil fil-klima, fl-isfond ta' kollox tibqa' l-attenzjoni lil soċjetà li jimpurtaha. Il-Baġit 2020 se jkun baġit ieħor soċjali u li jippremja l-bżulija.